## Nuria Montes destaca les bones dades turístiques de 2023 i avança un pronòstic molt positiu per a 2024

*** La consellera de Turisme ha presentat un balanç de dades turístiques 2023 i ha avançat les previsions en la primera jornada de Fitur 2024
* Incidix en “l'evolució positiva de la rendibilitat, la sostenibilitat social i la creació de llocs de treball, així com de les previsions de venda”.
* Avança que està previst que la facturació de les empreses turístiques s'incremente un 10 % en 2024**

La consellera d'Innovació, Indústria, Comerç i Turisme, Nuria Montes, ha presentat este dimecres el balanç turístic 2023 i les previsions 2024 en un acte celebrat en l'estand de la Comunitat Valenciana de Fitur en el qual també ha participat el president de la Generalitat, Carlos Mazón.

Nuria Montes ha assenyalat que “tots els indicadors són positius” i ha remarcat que “definitivament l'any 2023 ha sigut el millor any turísticament parlant”.

A més, ha explicat que, encara que la variable de turistes és positiva, “hi ha altres que són molt més importants”, i en este sentit, ha incidit en “l'evolució positiva de la rendibilitat, la sostenibilitat social i la creació de llocs de treball, així com de les previsions de venda”.

Per a Nuria Montes, “les dades del 2023 estan molt bé, però el verdaderament interessant és totes les perspectives que ja tenim avaluades per a l'any 2024, i totes ens fan pensar que tornarem a estar en el millor any turísticament parlant en totes les variables”.

Montes ha reiterat que en la Generalitat “no ens preocupa comptar turistes, el que sí que ens preocupa és comptar l'efecte beneficiós que té el turisme sobre l'economia i sobre el component social de la Comunitat Valenciana”, i ha assenyalat que “tot això es complirà durant l'any 2024”.

En esta línia, ha explicat que les dades dels aeroports de la Comunitat Valenciana són “molt positives en tots els mercats”, i ha destacat que "les perspectives, sobretot de venda hotelera, estan creixent ja per damunt de les millors previsions”.

A més, ha destacat que “el sector públic i el sector privat estan alineats pràcticament en el mateix discurs”, i ha recordat que “ja no tenim l'amenaça de la taxa turística en la taula”, per la qual cosa ha assenyalat que “ara el que queda és el treball per a gestionar l'èxit que ens ve i fer una Comunitat Valenciana més turísticament sostenible i, a més, més reconeguda”.

**Balanç dades 2023**

Nuria Montes ha destacat que la Comunitat Valenciana “es troba en una excel·lent posició competitiva perquè l'activitat turística continue desenvolupant-se a gran ritme”.

Així, ha explicat que, per a reforçar eixes condicions, afavorides pel gran dinamisme empresarial, “s'està dissenyant una política turística basada en la sostenibilitat, l'adaptació normativa i la cooperació publicoprivada, que situe la Comunitat Valenciana a l'avantguarda del desenvolupament turístic però sostenible”.

La titular de Turisme ha remarcat que “el turisme va contribuir en 2022 al PIB de la Comunitat Valenciana amb un 15,8 %, i va arribar ja als nivells prepandèmia de 2019”, i ha avançat que amb les dades tan positives que l'activitat ha tingut en 2023 “tot pareix apuntar que l'aportació del turisme al PIB de la Comunitat Valenciana per primera vegada pot haver superat en 2023 el 16 %”.

A més, Montes ha remarcat que el 2023 “s'ha revelat com un gran any per al sector turístic, tal com ho confirmen els principals indicadors de l'activitat”. En esta línia, ha destacat els increments de les taxes d'ocupació de l'oferta d'allotjament turístic, un major volum de visitants i, especialment, els increments en els indicadors econòmics com el d'empleats en l'activitat o la forta pujada en els índexs de rendibilitat dels allotjaments turístics (Revpar).

Sobre els resultats de 2023, Montes ha destacat que “hem aconseguit els 28,5 milions de turistes, entre nacionals i internacionals” i, a més, les vendes en el sector turístic "s'han incrementat un 16,6 % respecte a 2019”.

Quant a la despesa, cal assenyalar que, en 2023, la despesa toral de turistes nacionals ha crescut un 5,34 % respecte a 2022, i la despesa realitzada per turistes internacionals s'ha incrementat un 23,4 % respecte a 2022.

Altres dades destacables són el creixement del Revpar (els ingressos per habitació disponible), ha sigut del 23,7 %, i l'ocupació turística ha pujat un 6,24 % interanual.

**Previsions per a 2024**

Respecte a les previsions per a 2024, la consellera de Turisme ha avançat que, segons les estimacions de Turisme Comunitat Valenciana “està previst que la facturació de les empreses turístiques s'incremente un 10 % en 2024”.

A més, es preveu un augment de la capacitat aèria de l'aeroport d'Alacant, amb un creixement del 13,1 % en el nombre de seients i del 12,6 % en el nombre de vols. Així mateix, per a l'aeroport de València es preveu una pujada del 6,9 % en el nombre de seients, i del 7,1 % en el nombre de vols.

Nuria Montes ha explicat que “estes dades ens marquen un canvi de tendències en els diferents mercats i segments de la demanda a les quals és necessari adaptar-se, com la cerca d'experiències úniques i memorables, l'interés per la gastronomia i el producte local, o la priorització de la despesa en viatges que busquen el benestar físic i emocional”.

Montes també s'ha referit a l'increment de la capacitat aèria i irrupció de nous operadors ferroviaris, a l'increment de la sostenibilitat i responsabilitat social en l'oferta i la demanda, a l'adaptació i mitigació de l'impacte del canvi climàtic, l'acceleració de la inversió en digitalització del cicle del viatge, la tecnologia i intel·ligència artificial, o la gestió de la dada i generació de coneixement turístic.

**Més informació:** [Balanç turístic 2023 i previsions 2024](https://www.turismecv.com/2024/01/23/los-datos-en-el-turismo-de-la-comunitat-valenciana/)

Fecha: 24/01/2024